送夢上人歸京
作者：貫休
朝代：唐

paragraphs: 伊余龍鍾歸海涯，千山萬水情自怡。
夢公別我還上國，江邊慘執行遲遲。
向我道雲中覓伴未得伴，又示我數首新詩盡是詩。
只恐不如此，若如此如此，即須天子知。
蕭蕭金吹荆門口，槐菊鬬黃落葉走。
前程勝事未可涯，但空圭峰難入手。
蓮峰掌記韓拾遺，鴈行雍穆世所稀。
二十年前即別離，憑師一話吟朝飢。